**Ανακοίνωση**

**Ολοκλήρωσης ανώτατης διάρκειας φοίτησης σύμφωνα με τις διατάξεις του ν.5224/2025**

Αγαπητές φοιτήτριες, αγαπητοί φοιτητές

σύμφωνα με τις διατάξεις της παρ. 1 του άρθρου 130 του ν. 5224/2025, σας ενημερώνουμε ότι ολοκληρώνεται η **ανώτατη διάρκεια φοίτησης με την επαναληπτική εξεταστική Σεπτεμβρίου**  **2025** για τους/τις φοιτητές/τριες:

**Α) Προπτυχιακών Προγραμμάτων Πανεπιστημιακής και Τεχνολογικής Εκπαίδευσης (τετραετούς φοίτησης):**

* Με έτος εισαγωγής το **ακαδημαϊκό έτος 2016-2017** και προγενέστερα.

**Β) Εισακτέων μέσω Κατατακτήριων Εξετάσεων:**

* Όλων των ετών έως το **ακαδημαϊκό έτος 2016-2017**,
* Όσων κατατάχθηκαν στο **3ο – 5ο εξάμηνο** το **ακαδημαϊκό έτος** **2017-2018**,
* Όσων κατατάχθηκαν στο **5ο εξάμηνο** το **ακαδημαϊκό έτος** **2018-2019**.

Για φοιτητές/τριες που δεν έχουν καταστεί πτυχιούχοι, θα επέλθει αυτοδικαίως η διαγραφή από το Τμήμα φοίτησής τους δύο (2) μήνες μετά την ολοκλήρωση της ανάρτησης των αποτελεσμάτων της επαναληπτικής εξεταστικής του Σεπτεμβρίου 2025.

* **Δυνατότητα Παράτασης πέραν της ανώτατης διάρκειας φοίτησης**

Οι φοιτητές/τριες που πληρούν τις παρακάτω προϋποθέσεις έχουν το **δικαίωμα υποβολής αίτησης παράτασης** εντός **30 ημερών** από την ανάρτηση των αποτελεσμάτων της επαναληπτικής εξεταστικής Σεπτεμβρίου 2025, ήτοι **από Πέμπτη 16 Οκτωβρίου 2025 έως και Παρασκευή 14 Νοεμβρίου 2025.**

**Προϋποθέσεις:**

α) κατά τον χρόνο της αίτησης έχουν αξιολογηθεί επιτυχώς σε ποσοστό τουλάχιστον εβδομήντα τοις εκατό **(70%) των πιστωτικών μονάδων (168 ECTS)** του ισχύοντος προγράμματος σπουδών **και**

β) έχουν συμμετάσχει σε **τουλάχιστον δύο (2) ακαδημαϊκές δοκιμασίες** σύμφωνα με το πρόγραμμα σπουδών (π.χ. εξέταση μαθήματος, υποστήριξη διπλωματικής εργασίας/πτυχιακής εργασίας, πρακτική άσκηση), **με τουλάχιστον μία (1) επιτυχία** τα τελευταία τέσσερα (4) ακαδημαϊκά εξάμηνα (από την εξεταστική Ιανουαρίου 2024 έως και την επαναληπτική εξεταστική Σεπτεμβρίου 2025), πριν την υποβολή της αίτησης παράτασης.

* Εφόσον **πληρούνται οι ανωτέρω (α) και (β) προϋποθέσεις,** ο χρόνος ολοκλήρωσης των σπουδών πέραν της ανώτατης διάρκειας φοίτησης **παρατείνεται για δυο (2) επιπλέον ακαδημαϊκά εξάμηνα** (ακαδημαϊκό έτος 2025-2026, συμπεριλαμβανομένου και της επαναληπτικής εξεταστικής Σεπτεμβρίου 2026).
* Εάν το πρόγραμμα σπουδών περιλαμβάνει **την υποχρεωτική εκπόνηση πρακτικής άσκησης ή πτυχιακής ή διπλωματικής εργασίας, η οποία δεν έχει ολοκληρωθεί, και συντρέχουν οι παραπάνω προϋποθέσεις (α) και (β)**, η διάρκεια της φοίτησης **παρατείνεται για τρία (3) ακαδημαϊκά εξάμηνα** (ακαδημαϊκό έτος 2025-2026, επαναληπτική εξεταστική Σεπτεμβρίου 2026, χειμερινό εξάμηνο 2026-2027, εξεταστική χειμερινού εξαμήνου 2026-2027, καθώς και επαναληπτική εξεταστική Σεπτεμβρίου 2027).
* Φοιτητές/τριες που έχουν **αξιολογηθεί επιτυχώς στο σύνολο των μαθημάτων** του ισχύοντος προγράμματος σπουδών **και εκκρεμεί μόνο η υποχρεωτική εκπόνηση της πρακτικής άσκησης ή πτυχιακής ή διπλωματικής εργασίας** για τη λήψη πτυχίου **δεν απαιτείται η πλήρωση των προϋποθέσεων της περ. β)** για την παράταση των σπουδών. Η διάρκεια της φοίτησης **παρατείνεται και σε αυτή την περίπτωση για τρία (3) ακαδημαϊκά εξάμηνα** (ακαδημαϊκό έτος 2025-2026, επαναληπτική εξεταστική Σεπτεμβρίου 2026, χειμερινό εξάμηνο 2026-2027, εξεταστική χειμερινού εξαμήνου 2026-2027, καθώς και επαναληπτική εξεταστική Σεπτεμβρίου 2027).

**Επισημαίνεται ότι: η παράταση δεν χορηγείται αυτοδικαίως, αλλά απαιτείται η υποβολή αίτησης.**

* **Κατ΄ εξαίρεση υπέρβαση της ανώτατης διάρκειας φοίτησης**

Οι φοιτητές/τριες μπορούν να υποβάλουν **αίτηση κατ’ εξαίρεση υπέρβασης** της ανώτατης διάρκειας φοίτησης **για σοβαρούς λόγους υγείας**, σύμφωνα με τον Κανονισμό που θα ανακοινωθεί.

* **Εξαιρέσεις από την ανώτατη διάρκεια φοίτησης και τη διαγραφή**

Οι φοιτητές/τριες που έχουν **πιστοποιημένη αναπηρία σε ποσοστό τουλάχιστον 50%** εξαιρούνται από την αυτοδίκαιη διαγραφή και τη ρύθμιση της ανώτατης διάρκειας φοίτησης.

Σε περιπτώσεις που η πιστοποίηση αναπηρίας είναι ορισμένης διάρκειας ή η αναπηρία αποκτήθηκε μετά την εισαγωγή στο οικείο Τμήμα, απαιτείται **γνωμάτευση** από μία από τις υγειονομικές επιτροπές του ΚΕ.Π.Α. ή Α.Σ.Υ.Ε. ή Α.Ν.Υ.Ε ή Α.Α.Υ.Ε. ή της Ελληνικής Αστυνομίας ή του Πυροσβεστικού Σώματος από την οποία προκύπτει η πιστοποιημένη αναπηρία, το ακριβές ποσοστό καθώς και η διάρκεια αυτής.

Διευκρινίζεται ότι σε περιπτώσεις όπου η πιστοποίηση της αναπηρίας είναι ορισμένης διάρκειας και είτε έχει ήδη λήξει είτε δεν προσκομίζεται νέα γνωμάτευση, λαμβάνεται υπόψη μόνο το χρονικό διάστημα της πιστοποιημένης αναπηρίας σε ποσοστό τουλάχιστον 50% και δεν προσμετράται για τη συμπλήρωση της ανώτατης χρονικής διάρκειας.

Για το τρέχον ακαδημαϊκό έτος η περίοδος υποβολής ορίζεται **από Πέμπτη 16 Οκτωβρίου 2025 έως και Παρασκευή 14 Νοεμβρίου 2025.**

Παρακαλούμε:

* να απευθύνεστε **στη Γραμματεία του Τμήματός σας** για περισσότερες διευκρινίσεις για τη φοίτησή σας, όσον αφορά τον προσδιορισμό της ολοκλήρωσης της ανώτατης διάρκειας φοίτησης,
* να παρακολουθείτε **τις ανακοινώσεις του Τμήματός** **σας**.